દહેજ વિરોધી કાયદાના કરવામાં આવતા દુરુપયોગ અંગે ચિંતા વ્યક્ત કરતા સુપ્રીમ કોર્ટે નિર્દોષ લોકોના માનવ અધિકારના ભંગને અવગણી ન શકાય એમ જણાવી કરવામાં આવેલા આક્ષેપોની યોગ્ય ચકાસણી વિના કોઈની પણ ધરપકડ ન કરવાનો આદેશ આપ્યો હતો. દરેક જિલ્લામાં પરિવાર કલ્યાણ સમિતિની રચના કરવા સહિત આઇપીસીની કલમ ૪૯૮ એ (મહિલાઓ વિરુદ્ધ અત્યાચાર) હેઠળ કરવામાં આવતી ફરિયાદોને મામલે આદેશ આપતી સુપ્રીમ કોર્ટે નોંધ્યું હતું કે દહેજ વિરોધી અનેક ફરિયાદો અયોગ્ય હોવાને કારણે યોગ્ય ચકાસણી વિના કરવામાં આવતી ધરપકડ સમાધાનના દરવાજા બંધ કરી નાખે છે. આ પ્રકારની ફરિયાદને કારણે માત્ર આરોપી જ નહીં પણ ફરિયાદીની પણ બિનજરૂરી હેરાનગતિ થાય છે. આ જોગવાઇના આશય અંગે અમે સભાન છીએ, પરંતુ સાથે સાથે તેનો અમલ કરતી વખતે નિર્દોષ લોકોના માનવ અધિકારનો ભંગ ન થાય તે જોવાની પણ અમારી ફરજ છે એમ તેમણે કહ્યું હતું.. (પીટીઆઇ)